У складу са чл.145. Одлуке о комуналним делатностима („Службени лист СО Бачка Паланка“ број 12/2013) и члана 44. Статута ЈКП „Комуналпројект“ ( „Службени лист Општине Бачка Паланка“ број 17/2013) Надзорни одбор Јавног комуналног предузећа „Комуналпројект“ Бачка Паланка, на својој XI седници одржаној 03.12. 2013. године донео је следећи

**П Р А В И Л Н И К**

**О САХРАЊИВАЊУ, УРЕЂЕЊУ И ОДРЖАВАЊУ НА ГРАДСКОМ ГРОБЉУ**

**I УВОДНЕ ОДРЕДБЕ**

Члан 1.

Овим Правилником се утврђује начин сахрањивања и опремања простора за сахрањивање, радно време, уређење и одржавање гробља, одржавање гробова, укоп умрлих, њихов превоз и пренос, уређење и одржавање чистоће и зеленила, као и друга питања од значаја за нормалан рад и функционисање Градског гробља, а све у циљу остваривања што бољих услова за задовољавање потреба грађана.

**II САХРАЊИВАЊЕ**

Члан 2.

Под појмом сахрањивања подразумева се покопавање посмртних остатака покојника.

Члан 3.

Сахрану може вршити искључиво надлежна служба Јавног комуналног предузећа.

Члан 4.

Да би се извршила сахрана непоходно је прибавити следећу документацију:

* личну карту преминулог ради узимања података за каснију евиденцију о умрлима,
* потврду о настанку смрти,
* извод из матичне књуге умрлих (може се доставити и касније, након сахране),

На основу поменутих докумената, Управа гробља попуњава:

* захтев за сахрану,
* потврду о преузетој погребној опреми и извршеним погребним услугама,
* потврду о лицу задуженом за плаћање накнаде за заузимање одређене површине гробног места и
* картон гробних места.

Члан 5.

Сахрана посмртних остатака може се обавити тек након истека рока од 24 часа од момента настанка смрти.

Сахрањивању се не може приступити пре истека рока од 24 сата од наступања смрти, осим у случајевима прописаним посебним прописом.

Члан 6.

Пренос посмртних остатака умрлог из куће у којој је умро до гробља извршиће се после констатовања смрти од стране лекара.

Посмртни остаци умрлог могу се држати у кући и одатле пренети на гробље ради сахрањивања, ако није изграђена капела на гробљу.

Члан 7.

До момента сахрањивања посмртни остаци почивају у просторији за одлагање покојника.

Члан 8.

Церемонија сахрне се обавља сваким даном у току године по указаној потреби, а време сахране утврђују непосредно подносилац захтева за сахрану и служба гробља.

Чин сахрањивања почиње у тачно заказано време и до тог времена морају се обавити све верске и друге почасти покојнику.

Члан 9.

Сахрана посмртних остатака врши се у гробна места или породичне гробнице, обично или вертикалним полагањем ( на нивое).

Гробна места из предходног става поставњају се у редове, а сваки ред је означен одговарајућим бројем.

Члан 10.

Обавезно почивање умрлог у одређеном гробном месту износи 10 година.

Породица и сродници умрлог и друга лица имају право да по истеку обавезног рока почивања умрлог продуже исти рок за још 10 година по следећим условима:

1. да је гроб уређен према утврђеном плану уређења гробља,
2. да се гроб уредно одржава,
3. да се уплати накнада за продужено почивање.

Рок почивања не може се продужити за гробна места у гробљима или деловима гробља, која су стављена ван употребе.

Члан 11.

Комунално предузеће, односно надлежна служба гробља у обавези је да врши редован катастар гробља са свим потребним евиденцијама о умрлим лицима.

**III РАДНО ВРЕМЕ**

Члан 12.

Радно време надлежне службе гробља је од 00 – 24 часа

Радно време гробља се односи на:

* редовно радно време од 7,00 – 19,00 часова
* дежурство је од 00 – 24 часа.

Члан 13.

Службено особље гробља покрива својим присуством радно време на Градском гробљу на основу месечног распореда рада.

Месечни распоред рада мора бити истакнут на огласним таблама гробља.

Правилником о организацији и систематизацији послова и радних задатака утврђени су послови и радни задаци, број извршилаца и услови које запослени треба да испуњава за вршење послова на гробљу.

Запослени морају бити упознати са начином рада, опасностима и одговарајућим мерама заштите на раду и заштите од пожара.

Члан 14.

Радно време Градског гробља су обавезни да поштују како надлежне службе, тако и корисници услуга.

**IV УРЕЂЕЊЕ И ОДРЖАВАЊЕ ЧИСТОЋЕ И ЗЕЛЕНИЛА НА ГРОБЉУ**

Члан 15.

Послове уређења и одржавања чистоће и заленила на гробљу обавља служба Градског гробља, као и служба чистоће и зеленила у Предузећу, а на основу усвојеног Програма комуналних радова од стране надлежних органа и сопствених годишњих планова одржавања.

Члан 16.

Појам уређења и одржавања чистоће и зеленила подразумева:

* једном недељно комплатно чишћење изграђених пешачких стаза и прилазних путева,
* свакодневно одржавање чистоће у пословним просторијама и продајном објекту Градског гробља ,
* свакодневно одржавање чистоће око капеле и у капели,
* редовно одржавање чистоће саобраћајница,
* редовно кошење травнатих површина као и закоровљених гробних места,
* сакупљање увелог цвећа ( сасушених венаца, старих крстова и дригих отпадних материјала),
* редовну садњу садница, украсног шибља, цвећа и сл., затим окопавање и заливање истих.

Члан 17.

Подизање зеленила (садња садница) је дозвољена само у складу са пројектом озелењавања Градског гробља.

Физичка лица, која желе да засаде било какву садницу, морају да добију сагласнст надлежне службе, Управе гробља.

Члан 18.

Постављено цвеће и венци приликом сахране могу бити на гробном месту најдуже 40 дана од дана сахране.

Ако до истека наведеног рока породица – родбина не уклони са гроба осушено цвеће и венце, исто ће учинити служба гробља.

Члан 19.

Након уређења гробних површина физичка лица су дужна одржавати закупљено гробно место у складу са правилима и радом гробља, с тим да воде рачуна да уређењем закупљеног гробног места не угрожавају околна гробна места.

Члан 20.

У циљу заштите гробља, забрањено је:

1. бацање отпадака и другог смећа на гробове, путеве, стазе и одлагање смећа на која нису за то предвиђена,
2. неовлашћено продавање производа и роба на гробљу,
3. неовлашћено улажење у капелу,
4. нарушавање реда и мира на гробљу,
5. напасање и прогон стоке кроз гробље, довођење паса и других животиња на гробље,
6. ходање по гробовима, уништавање и оштећење гробова, споменика и других објеката на гробљима,
7. обављање ритуала ван редовне службе,
8. уништавање и одношење цвећа у украсних предмета и ствари са гробља – гробова,
9. постављање реклама на гробљима,
10. сађење воћа и поврћа на гробљима,
11. неовлашћено вожење свих врста возила кроз гробље,
12. ловљење дивљачи на гробљу,
13. чињење било какве друге радње којима се нарушава изглед или чини каква друга штета објектима или простору на коме је гробље.

**V ИЗВОЂЕЊЕ РАДОВА И НАПЛАТА ТАКСИ И ОСТАЛИХ ДАЖБИНА**

Члан 21.

Извођење грађевинских радова може вршити искључиво комунално предузеће, односно његова надлежна служба или правно лице, које је регистровано као предузетник и испуни услове утврђене овим Правилником.

Члан 22.

Извођење радова се може обављати искључиво радним данима у времену од 7,00 – 14,00 часова

Извођач радова се обавезује да након истека радног времена уреди место извођења радова .

У дане када су заказане сахране радови се морају обуставити један час пре заказаног термина сахране.

Члан 23.

За извођење радова извођач подноси захтев надлежној служби на гробљу уз детаљан опис радова и скицу, коју је обавезан да испоштује.

Извођач радова плаћа одређену таксу за извођење радова према важећем ценовнику Предузећа.

Надзор над вршењем радова који се обављају на гробљу врши грађевински техничар на гробљу.

У случају одступања од услова, који су му у писменом облику дати пре почетка радова, грађевински техничар на гробљу је овлашћен да изврши обуставу радова .

Члан 24.

Изградња гробних места може се вршити искључиво у стазама.

**VI ЗАВРШНЕ ОДРЕДБЕ**

Члан 25.

Измене и допуне овог Правилника врше се по поступку и на начин његовог доношења.

Члан 26.

Овај Правилник ступа на снагу наредног дана од дана добијања сагласности од стране Општинског већа Општине Бачка Паланка.

Члан 27.

Даном ступања на снагу овог Правилника прастаје да важи Правилник о уређивању, одржавању и сахрањивању на Градском гробљу ( „Службени лист Општине Бачка Паланка“ број 1/2003).

Члан 28.

Овај Правилник ће се објавити у „Службеном листу Општина Бачка Паланка“.

Председник Надзорног одбора

Марјановић Миодраг, дипл. инг. грађ.